Document ID: /roh_data/filtered/fineweb-2-filterrobots_roh.jsonl.gz/44456

Violenza a chasa
Essas Vus victima d'in act da violenza succedì en famiglia u en ina (ex-)relaziun? L'agid a victimas As gida a chattar vias per bandunar la violenza. Ella As infurmescha davart Voss dretgs e procura per ulteriur agid per Vus e Voss uffants..
Sut violenza a chasa chapesch'ins violenza fisica, psichica u sexuala entaifer la famiglia u en ina relaziun da pèr actuala u passada.
Exempels per violenza a chasa pon esser:
violenza fisica da vart dals geniturs envers ils uffants
smanatschas u violenza psichica en il partenadi
stalking tras l'ex-partenari u l'ex-partenaria
violaziun en la lètg
agressiuns sexualas en famiglia
maltractament da vart da confamigliars che accumpognan u tgiran
violenza da vart dals uffants envers lur geniturs
smanatscha u effectuaziun d'ina maridaglia sfurzada
Essas Vus victima da violenza a chasa? Na savais Vus betg co proceder ussa ed avais tema? Na savais Vus betg cun tgi discurrer sur da quai ch'è succedì ed a tgi As drizzar? U è ina persuna che stat datiers a Vus victima da violenza a chasa e Vus vulais gidar? Alura As drizzai a l'agid a victimas.
Tge po l'agid a victimas far per Vus?
Las persunas dal fatg da l'agid a victimas pon per exempel far il suandant per Vus:
- Ellas taidlan per che Vus possias raquintar tge ch'è succedì cun Vus.
- Ellas As gidan a ponderar co terminar la violenza.
- Ellas As gidan a decider co cuntinuar, per exempel cun ina separaziun.
- Ellas procuran per ulteriur agid, per exempel in'advocata u in advocat u sustegn psicologic u agid finanzial.
- Ellas As pon era gidar a chattar in lieu protegì per Vus e Voss uffants, per exempel ina chasa da dunnas.
Colliaziuns
Uffizi federal per l'egualitad tranter dunna ed um: fegls d'infurmaziun davart la violenza a chasa
Uffizi federal per l'egualitad tranter dunna ed um: fegl d'infurmaziun davart il stalking
Post svizzer da coordinaziun per il cumbat cunter la criminalitad: broschura davart la violenza a chasa
Per persunas dal fatg
Uffizi federal per l'egualitad tranter dunna ed um: toolbox violenza a chasa